પ્રણવદા, તમે જરાયે મોડા નથી, માત્ર સમય બદલાયો છે! જે માણસ ઇન્ટરવ્યુમાં એકદમ ટાઈમ પર પહોંચે છે એ જ પછી નોકરીએ ઘણીવાર મોડો પહોંચતો હોય છે, કારણ કે ઇન્ટરવ્યુ વખતે લાચાર હતો, હવે નહીં. વહેલા જવામાં લાચારી છે, મોડા પહોંચવામાં ખુદ્દારી છે. બિઝનેસ મિટિંગમાં તમે સમયસર પહોંચશો તો સામેની વ્યક્તિ વિચારશે કે આ તો ગરજાઉ પ્રાણી છે. લેઈટ પહોંચશો તો એ ડરશે કે સાલું, આને તો પડી જ નથી! મોડા પહોંચવામાં ગેરિલા સ્ટાઇલ એટેક છે.પ્રણવદા, આમેય વહેલા પહોંચવામાં જાનલેવા ગેરફાયદા છે. જરા વિચારો, સમય અને શિસ્તના સિપાહી ગાંધીજી પ્રાર્થનાસભામાં લેઇટ પહોંચ્યા હોત તો કદાચ ગોડસે પકડાઈ ગયો હોત અને ગાંધીજી બચી પણ ગયા હોત ને? અને ગાંધી હત્યામાં સાવરકર અને આર.એસ.એસ. વિશે કદાચ વધુ માહિતીઓ બહાર આવી હોત ! અને આજે તમે એમના પ્રોગ્રામમાં જઇ ન શક્યા હોત !